CELEX: 52013PC0029
Language: mt
Date: 2013-01-30
Title: Proposta għal DIRETTIVA TAL-PARLAMENT EWROPEW U TAL-KUNSILL li temenda d-Direttiva 2012/34/UE tal-Parlament Ewropew u tal-Kunsill tal-21 ta’ Novembru 2012 li tistabbilixxi żona ferrovjarja unika Ewropea, fir-rigward tal-ftuħ tas-suq tas-servizzi tat-trasport ferrovjarju domestiku tal-passiġġieri u l-governanza tal-infrastruttura ferrovjarja

|
			
		
		
		52013PC0029
		
			Proposta għal DIRETTIVA TAL-PARLAMENT EWROPEW U TAL-KUNSILL li temenda d-Direttiva 2012/34/UE tal-Parlament Ewropew u tal-Kunsill tal-21 ta’ Novembru 2012 li tistabbilixxi żona ferrovjarja unika Ewropea, fir-rigward tal-ftuħ tas-suq tas-servizzi tat-trasport ferrovjarju domestiku tal-passiġġieri u l-governanza tal-infrastruttura ferrovjarja /* COM/2013/029 final - 2013/0029 (COD) */
			
				
		
		
			
			   	MEMORANDUM TA’ SPJEGAZZJONI
1.           KUNTEST TAL-PROPOSTA
Fil-White Paper tagħha tal-2011
dwar il-politika tat-trasport adottata fit-28 ta’ Marzu 2011[1], il-Kummissjoni ppreżentat
il-viżjoni tagħha ta’ Żona Ferrovjarja Unika Ewropea b’suq
ferrovjarju intern li fih l-impriżi ferrovjarji Ewropej jistgħu
jipprovdu servizzi mingħajr xkiel tekniku u amministrattiv bla bżonn.
Bosta inizjattivi ta' politika għarfu
l-potenzjal tal-infrastruttura ferrovjarja bħala pedament għas-suq
intern u xprunatur ta' tkabbir sostenibbli. Il-konklużjonijiet tal-Kunsill
Ewropew ta’ Jannar 2012 xeħtu dawl fuq l-importanza li jsir l-aqwa
użu mill-potenzjal tat-tkabbir kollu ta' Suq Uniku integrat
bis-sħiħ, inklużi miżuri fir-rigward tal-industriji li
jużaw netwerk. Il-Komunikazzjoni tal-Kummissjoni dwar Azzjoni
għall-Istabbiltà, għat-Tkabbir u għall-Impjiegi adottata
fit-30 ta’ Mejju 2012 saħqet fuq l-importanza li jkomplu
jitnaqqsu l-piżijiet u l-ostakli regolatorji fis-settur ferrovjarju.
Bl-istess mod, il-Komunikazzjoni tal-Kummissjoni dwar it-tisħiħ
tal-governanza tas-suq uniku, adottata fit-8 ta’ Ġunju 2012[2], saħqet hi wkoll fuq
l-importanza tas-settur tat-trasport.
Fl-istess ħin, il-Kummissjoni pproponiet,
għall-qafas finanzjarju pluriennali li jmiss tal-2014-2020, li
tinħoloq il-"Faċilità Nikkollegaw l-Ewropa" (CEF), u li
jiġu allokati EUR 31.7 biljun għall-infrastruttura
tat-trasport mill-pakkett totali ta' EUR 50 biljun.
Fl-aħħar deċennju, tliet
"pakketti ferrovjarji" leġiżlattivi fetħu b’mod
progressiv swieq nazzjonali u għamlu l-ferroviji iktar kompetittivi u
interoperabbli fil-livell tal-UE. Madankollu, minkejja l-iżvilupp
konsiderevoli tal-acquis tal-UE, is-sehem modali tal-ferroviji
fit-trasport intra-UE baqa' moderat. Din il-proposta għandha fil-mira
tagħha lil dawk l-ostakoli li jifdal, li jillimitaw l-effikaċja
tas-swieq ferrovjarji.
1.2.      Problemi li għandhom jiġu
indirizzati
L-ewwel nett, l-ostakli li jifdal huma
marbutin mal-aċċess għas-suq għal servizzi domestiċi
għall-passiġġieri. F'ħafna Stati Membri, dawn is-swieq huma
magħluqin għall-kompetizzjoni, u dan mhux talli jillimita
l-iżvilupp tagħhom, talli joħloq ukoll inugwaljanzi bejn dawk
l-Istati Membri li fetħu s-swieq tagħhom u dawk li ma fetħuhomx.

Il-maġġoranza tas-servizzi
domestiċi għall-passiġġieri ma jistgħux jiġu
pprovduti fuq bażi kummerċjali biss u jeħtieġu
l-appoġġ mill-Istat. Dawn jitwettqu b'kuntratti ta’ servizz pubbliku.
Għalhekk, dan il-pakkett leġiżlattiv jindirizza wkoll
il-kwistjoni ta' kompetizzjoni għal kuntratti ta’ servizz pubbliku, u
punti addizzjonali bħad-disponibbiltà ta' vetturi ferrovjarji għal
offerenti potenzjali tali kuntratti, u sistemi integrati ta' skedar u
bejgħ ta' biljetti fejn dawn ikunu ta’ benefiċċju
għall-passiġġier.
It-tieni sett ta' problemi li jipprevjenu
lis-suq ferrovjarju milli jiżviluppa l-potenzjal sħiħ
tiegħu huwa magħmul minn kwistjonijiet marbutin mal-governanza
tal-amministraturi tal-infrastruttura. Peress li l-amministraturi
tal-infrastruttura huma monopolji naturali, dawn mhux dejjem jirreaġixxu
għall-ħtiġijiet tas-swieq u tal-utenti tagħhom, b'hekk
itappnu l-prestazzjoni tas-settur inġenerali. F'għadd ta' Stati
Membri, l-amministraturi tal-infrastruttura ma jistgħux iwettqu l-kompiti
tagħhom, peress li l-funzjonijiet tagħhom huma maqsumin bejn korpi
differenti. Barra minn hekk, il-qafas legali attwali għadu ma wassalx
għal kooperazzjoni transfruntiera mtejba fost l-amministraturi
tal-infrastruttura.
Barra minn hekk, għadd ta' ostakli
għad-dħul fis-suq ġejjin minn sitwazzjonijiet fejn
il-ġestjoni tal-infrastruttura u l-operazzjonijiet ta' trasport huma parti
mill-istess struttura integrata. F’każ bħal dan, l-amministraturi
tal-infrastruttura jaffaċċjaw kunflitt ta’ interess minħabba li
jkollhom iqisu l-interessi kummerċjali tal-istruttura integrata u
s-sussidjarji tat-trasport tagħha, u għandhom l-inċentiv li
jiddiskriminaw fl-għoti tal-aċċess għall-infrastruttura. 
Fl-aħħar nett, l-istrutturi
integrati jagħmluha ferm iktar diffiċli lik tissaħħaħ
is-separazzjoni tal-kontijiet bejn il-ġestjoni tal-infrastruttura u
l-operazzjonijiet ta' trasport. Ir-regolaturi jsibuha diffiċli
jittraċċaw il-flussi finanzjarji bejn is-sussidjarji differenti u
l-kumpanija azzjonarja fi struttura integrata. L-għodod
kontabilistiċi jippermettu li jkun hemm żieda jew tnaqqis
artifiċjali tar-riżultati tas-sussidjarja rispettiva. Il-prattiki ta'
sussidjar reċiproku u t-trasferimenti ta' fondi infrastrutturali għal
attivitajiet kompetittivi huma ostaklu serju għad-dħul fis-suq
għall-operaturi l-ġodda li ma għandhomx il-possibbiltà li
jibbażaw fuq tali fondi. Prattiċi ta’ sussidjar reċiproku
jistgħu jimplikaw ukoll li tingħata għajnuna mill-istat
għal attivitajiet kompetittivi.
1.2.      Għanijiet ġenerali
L-għan ewlieni tal-politika tat-trasport
tal-Unjoni Ewropea huwa li tistabbilixxi suq intern permezz ta' grad għoli
ta' kompetittività u bl-iżvilupp armonizzat, ibbilanċjat u
sostenibbli tal-attivitajiet ekonomiċi. Il-White Paper tal-2011
dwar it-Trasport iddikjarat li sal-2050, il-maġġoranza tat-trasport
ta' passiġġieri fuq distanza medja għandu jsir bil-ferrovija.
Din il-bidla modali għandha tikkontribwixxi għat-tnaqqis ta'
20 % tal-emissjonijiet ta' gass serra previst fl-Aġenda Ewropa 2020
għal tkabbir intelliġenti, sostenibbli u innovattiv[3]. Il-White Paper waslet
għall-konklużjoni li ma hija ser tkun possibbli l-ebda bidla kbira
fit-trasport mingħajr l-appoġġ ta' infrastruttura adegwata u ta’
approċċ iktar intelliġenti għall-użu tagħha.
L-għan ġenerali tar-Raba' Pakkett
Ferrovjarju huwa li jtejjeb il-kwalità u l-effiċjenza tas-servizzi
ferrovjarji billi jneħħi kwalunkwe ostaklu legali, istituzzjonali u
tekniku li fadal, u jrawwem il-prestazzjoni tas-settur ferrovjarju u
l-kompetittività tiegħu, sabiex tkompli tiġi żviluppata
ż-Żona Ferrovjarja Unika Ewropea. 
1.3.      Għanijiet speċifiċi
Din il-proposta tinkludi
dispożizzjonijiet bil-miri li ġejjin: 
a) Il-ftuħ tas-suq tas-servizzi
tat-trasport ferrovjarju domestiku tal-passiġġieri bil-għan li
tiġi intensifikata l-pressjoni kompetittiva fuq is-swieq ferrovjarji
domestiċi, sabiex tiżdied il-kwantità u titjieb il-kwalità
tas-servizzi għall-passiġġieri. Dawn il-proposti jridu jinqraw
flimkien mal-emendi proposti tar-Regolament 1370/2007/KE (Obbligi
tas-Servizz Pubbliku) u, f'dan il-kuntest, għandhom jimmiraw li jżidu
wkoll l-effiċjenza tal-finanzjament pubbliku tas-servizzi
għall-passiġġieri.
b) It-titjib tal-governanza tal-amministratur
tal-infrastruttura bil-għan li jiġi żgurat aċċess
identiku għall-infrastruttura. Dan għandu jintlaħaq permezz
tat-tneħħija tal-kunflitti ta' interess li jolqtu
d-deċiżjonijiet tal-amministratur tal-infrastruttura dwar
l-aċċess għas-suq u l-eliminazzjoni tal-potenzjal għal
sussidjar reċiproku, li jeżisti fi strutturi integrati. Il-proposta
timmira wkoll li tiżgura li l-funzjonijiet kollha ta' amministratur
tal-infrastruttura jiġu amministrati b'mod konsistenti. Fl-aħħar
nett, il-proposta għandha l-għan li ssaħħaħ
il-koordinazzjoni bejn l-amministraturi tal-infrastruttura u l-operaturi
ferrovjarji sabiex jiġu indirizzati aħjar il-ħtiġijiet
tas-suq u tittejjeb il-kooperazzjoni transfruntiera bejn l-amministraturi
tal-infrastruttura.
2.           RIŻULTATI
TAL-KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATT
Sabiex il-Kummissjoni tkun
appoġġjata fil-proċess ta' valutazzjoni tal-impatt, konsulent
estern intalab iħejji studju ta' appoġġ u jwettaq konsultazzjoni
mmirata. L-istudju nbeda f'Diċembru 2011 u r-rapport finali tlesta
f'Diċembru 2012.
Biex inġabru l-fehmiet tal-partijiet
interessati, firxa ta' metodi ta' konsultazzjoni mmirati ġiet ippreferuta
minn konsultazzjoni miftuħa. Bejn l-1 ta’ Marzu u
s-16 ta’ April 2012 intbagħtu kwestonarji mfasslin apposta
lil 427 parti interessata li għandhom x'jaqsmu mal-ferroviji (impriżi
ferrovjarji, amministraturi tal-infrastruttura, ministeri tat-trasport
pubbliku, awtoritajiet għas-sikurezza, ministeri, korpi
rappreżentattivi, organizzazzjonijiet tal-ħaddiema, eċċ.).
Ir-rata ta' rispons kienet ta' 40 %. Il-fehmiet tal-passiġġieri
nġabru permezz ta' stħarriġ tal-Eurobarometru li laħaq lil
25 000 membru tal-pubbliku mifruxin b’mod ugwali mal-25 Stat Membru
b'ferrovija. In-netwerk tal-Kumitat tar-Reġjuni ntuża sabiex
intlaħqu l-awtoritajiet lokali u reġjonali, u l-Kumitat
għad-Djalogu Settorjali fuq il-ferroviji ġie kkonsultat ukoll. 
Dawn il-konsultazzjonijiet ġew
ikkumplimentati b'seduta li saret fid-29 ta’ Mejju 2012
(b'madwar 85 parteċipant), konferenza b'madwar
420 parteċipant fl-24 ta’ Settembru 2012, u
b’intervisti ma' partijiet interessati speċifiċi matul l-2012.
Il-persunal tal-Kummissjoni ltaqa’ ma’ rappreżentanti mill-Komunità ta’
Ewropej, l-Operaturi tat-Trasport tal-Passiġġieri Ewropej,
il-Federazzjoni Ewropea tal-Ħaddiema tat-Trasport, il-Federazzjoni Ewropea
tal-Passiġġieri, l-Amministraturi tal-Infrastruttura Ferrovjarji
Ewropej u l-UITP – l-Assoċjazzjoni Internazzjonali tat-Trasport Pubbliku.
Ġew organizzati wkoll żjarat u intervisti wiċċ
imb’wiċċ ma' partijiet interessati fl-Italja, Franza,
il-Ġermanja, il-Pajjiżi l-Baxxi, il-Polonja, l-Ungerija, l-Isvezja u
r-Renju Unit.
Il-maġġoranza tal-partijiet
interessati qablu matul il-konsultazzjoni mmirata li l-kwalità tas-servizzi
ferrovjarji u l-kompetittività tas-settur fl-UE kienu qegħdin jiġu
affettwati minn ostakli differenti għall-aċċess
għall-impriżi ferrovjarji. 69 % sabu li hemm problema ta’
interpretazzjonijiet differenti tal-leġiżlazzjoni.
Ir-restrizzjonijiet tal-kapaċità tal-infrastruttura tqiesu li huma
l-ostaklu ewlieni għall-aċċess għall-impriżi
ferrovjarji (imsemmija minn 83 %).
Ir-riżultat tal-konsultazzjoni wera li
l-fehmiet huma ferm polarizzati rigward l-adegwatezza tas-soluzzjonijiet li
għandhom jiżguraw il-governanza indipendenti u effiċjenti
tal-infrastruttura ferrovjarja. Il-maġġoranza l-kbira tal-ministeri
tat-trasport, awtoritajiet għall-kompetizzjoni, korpi regolatorji, amministraturi
tal-infrastruttura u impriżi ferrovjarji indipendenti,
assoċjazzjonijiet tal-passiġġieri u spedituri tal-merkanzija
kienu favur separazzjoni sħiħa li tkun tiżgura trasparenza
sħiħa u kundizzjonijiet ekwi għall-operaturi kollha.
Min-naħa l-oħra, kumpaniji azzjonarji, amministraturi
tal-infrastruttura li jiddependu minn tali kumpaniji azzjonarji, u
rappreżentanti tal-ħaddiema, irriferew għal tagħrif
xjentifiku li jixħet dawl fuq l-iżvantaġġi
tas-separazzjoni, bħal spejjeż ogħla tat-tranżazzjonijiet u
r-riskju ta' ineffiċjenzi ta' skonnessjoni. Dawn il-partijiet interessati
ħasbu li rwol ikbar tas-sorveljanza regolatorja jista' jkun
biżżejjed biex tiġi solvuta din il-problema. 64 % ta' dawk
li wieġbu appoġġjaw l-idea ta' ħolqien ta' korp
speċifiku ta' rappreżentanti minn dawk kollha li jużaw
l-infrastruttura sabiex jiġi żgurat li l-interessi jittieħdu
f'kunsiderazzjoni b'mod nondiskriminatorju.
Matul il-proċess ta' konsultazzjoni
kollu, il-Kummissjoni ħadet approċċ proattiv biex
tħeġġeġ lill-partijiet interessati jieħdu sehem.
Peress li l-partijiet relevanti kollha ngħataw l-opportunità li jesprimu
fehmithom, intlaħqu l-istandards minimi ta' konsultazzjoni
tal-Kummissjoni. 
Abbażu tal-istudju estern imsemmi iktar
'il fuq u l-konklużjonijiet tal-proċess ta' konsultazzjoni
tal-partijiet interessati, il-Kummissjoni wettqet valutazzjoni kwantitattiva u
kwalitattiva tal-impatt tal-miżuri proposti. Din l-evalwazzjoni
eżaminat għażliet alternattivi għal miżuri ġodda
mmirati li jimmodernizzaw il-qafas regolatorju eżistenti.
3.           ELEMENTI LEGALI TAL-PROPOSTA
3.1.      Definizzjoni tal-amministratur
tal-infrastruttura (Artikolu 3(2))
Il-kjarifika tistabbilixxi l-funzjonijiet
relevanti kollha ta' ġestjoni tal-infrastruttura li għandhom isiru
mill-amministratur tal-infrastruttura, biex jiġi żgurat li l-funzjonijiet
kollha jitwettqu b'mod konsistenti. Tneħħi l-opzjoni stabbilita
fit-test eżistenti għall-funzjonijiet tal-amministratur
tal-infrastruttura f'netwerk jew f’parti minn netwerk li għandhom
jiġu allokati lil korpi jew ditti differenti. Tiċċara wkoll
it-tifsira tal-funzjonijiet differenti tal-ġestjoni tal-infrastruttura.
3.2.      Definizzjoni tas-servizzi
internazzjonali għall-passiġġieri (Artikolu 3, il-punt 5)
Il-ħames punt tal-Artikolu 3
eżistenti jiddefinixxi s-servizzi internazzjonali
għall-passiġġieri. Bil-ftuħ tas-suq għas-servizzi
tat-trasport ferrovjarju domestiku tal-passiġġieri, id-distinzjoni
bejn servizzi internazzjonali u domestiċi għall-passiġġieri
ssir irrelevanti għall-finijiet ta' din id-Direttiva. Għaldaqstant,
din id-definizzjoni hija revokata. 
3.3.      Separazzjoni tal-kontijiet fi
ħdan grupp integrat (Artikolu 6(2))
L-Artikolu 6(2) eżistenti
jippermetti l-possibbiltà ta' organizzazzjoni ta' servizzi tal-infrastruttura u
tat-trasport fi ħdan impriża waħda filwaqt li jiġu
ssodisfati r-rekwiżiti ta’ separazzjoni tal-kontijiet. Peress li
l-proposta fiha regoli speċifiċi dwar is-separazzjoni
taż-żewġ attivitajiet, din id-dispożizzjoni trid tiġi
revokata.
3.4.      Separazzjoni istituzzjonali
tal-amministratur tal-infrastruttura (Artikolu 7)
Din id-dispożizzjoni tistabbilixxi li
l-amministraturi tal-infrastruttura għandhom ikunu jistgħu jwettqu
l-funzjonijiet meħtieġa kollha għall-iżvilupp sostenibbli
tal-infrastruttura. Tintroduċi wkoll is-separazzjoni istituzzjonali
tal-amministratur tal-infrastruttura minn operazzjonijiet ta' trasport, billi
tipprojbixxi li l-istess persuna ġuridika jew fiżika jkollha d-dritt
li tikkontrolla jew teżerċita influwenza fuq amministratur
tal-infrastruttura u impriża ferrovjarja fl-istess ħin. Tippermetti
l-possibbiltà li Stat Membru jkun sid iż-żewġ entitajiet legali,
fejn il-kontroll għandu jiġi eżerċitat minn awtoritajiet
pubbliċi li huma separati u legalment differenti minn xulxin. 
3.5.      Indipendenza tal-amministraturi
tal-infrastruttura f'impriżi integrati vertikalment (Artikoli 7a u
7b)
Il-proposta tippermetti li l-impriżi
integrati vertikalment, inklużi dawk bi struttura azzjonarja, iżommu
s-sjieda tal-amministratur tal-infrastruttura. Madankollu, tiċċara li
dan huwa possibbli biss jekk il-kundizzjonijiet jiġu ssodisfati, u dan
jiżgura li l-amministratur tal-infrastruttura jkollu drittijiet effettivi
ta' teħid tad-deċiżjonijiet għall-funzjonijiet kollha
tiegħu. Tistabbilixxi wkoll li dan irid ikun iggarantit minn salvagwardji
sodi u effiċjenti li jipproteġu l-indipendenza tal-amministratur
tal-infrastruttura. Tispeċifika li dawn is-salvagwardji għandhom
ikunu fis-seħħ fir-rigward tal-istruttura tal-impriża,
inkluża s-separazzjoni taċ-ċirkwiti finanzjarji bejn
l-amministratur tal-infrastruttura u kumpaniji oħrajn tal-grupp integrat.
Tistabbilixxi wkoll regoli fuq l-istruttura ta' ġestjoni tal-amministratur
tal-infrastruttura.
3.6. Verifika tal-konformità (Artikolu 7c)
Din id-dispożizzjoni tistabbilixxi
l-possibbiltà li l-Istati Membri jillimitaw id-drittijiet ta' aċċess
tal-operaturi ferrovjarji li huma parti minn impriżi integrati
vertikalment, f'każ li l-Kummissjoni ma tkunx f'qagħda li tikkonferma
li ġew effettivament implimentati salvagwardji biex iħarsu
l-indipendenza tal-amministratur tal-infrastruttura.   
3.7. Kumitat ta' koordinazzjoni
(Artikolu 7d)
Din id-dispożizzjoni tfittex li
tiżgura koordinazzjoni tajba bejn l-amministratur tal-infrastruttura u
dawk li jużaw in-netwerk li huma milqutin mid-deċiżjonijiet
tiegħu, inklużi l-applikanti, ir-rappreżentanti tal-passiġġieri
u dawk li jużaw servizzi tal-merkanzija, u l-awtoritajiet reġjonali u
lokali. Telenka l-kwistjonijiet li fuqhom l-amministratur tal-infrastruttura
għandu jikseb pariri mill-utenti, inklużi l-ħtiġijiet tagħhom
dwar l-iżvilupp tal-infrastruttura, il-miri tal-prestazzjoni,
l-allokazzjoni u t-tariffi.
3.8.      Netwerk Ewropew ta' Amministraturi
tal-Infrastruttura (Artikolu 7e)
Il-proposta toħloq forum
għall-kooperazzjoni ta' amministraturi tal-infrastruttura b'mod
transfruntier, bil-għan li jiġi żviluppat netwerk ferrovjarju
Ewropew. Dan jinkludi kooperazzjoni dwar it-twaqqif tal-kurituri ewlenin
tan-netwerk, il-kurituri tal-merkanzija ferrovjarja u l-implimentazzjoni
tal-pjan ta' skjerament tas-Sistema Ewropea tal-Ġestjoni tat-Traffiku
Ferrovjarju (ERTMS). Il-proposta tkopri wkoll l-irwol li għandu jkollu dan
in-Netwerk fil-monitoraġġ tal-prestazzjoni tal-amministraturi
tal-infrastruttura, bil-għan li titjieb il-kwalità tas-servizzi offruti
mill-amministraturi tal-infrastruttura.
3.9.      Kundizzjonijiet ta' aċċess
għall-infrastruttura ferrovjarja (Artikolu 10)
L-Artikolu 10(2) huwa emendat sabiex
jagħti lill-impriżi ferrovjarji Ewropej drittijiet ta'
aċċess biex joperaw servizzi domestiċi
għall-passiġġieri. Peress li d-distinzjoni li saret
fil-leġiżlazzjoni eżistenti bejn servizzi internazzjonali u
domestiċi tneħħiet, l-Artikolu 10(3) u 10(4), li
l-għan tagħhom kien li jistabbilixxu l-għamla internazzjonali
jew domestika ta' servizz, iridu jiġu rrevokati.
3.10.    Limitazzjoni tad-dritt ta'
aċċess (Artikolu 11)
Din id-dispożizzjoni tagħti
lill-Istati Membri l-possibbiltà li jillimitaw id-drittijiet ta'
aċċess sabiex jiġu operati servizzi domestiċi jew
internazzjonali jekk l-eżerċizzju ta' dan id-dritt jixħet
f'riskju l-ekwilibriju ekonomiku ta' kuntratt ta' servizz pubbliku. Bħalma
huwa l-każ għal servizzi internazzjonali, id-dispożizzjoni
tistipula li l-korpi regolatorji għandu jkollhom ir-responsabbiltà li
jistabbilixxu jekk l-ekwilibriju ekonomiku ta' kuntratt ta' servizz pubbliku
jkunx qiegħed jiġi kompromess minn servizz domestiku ġdid skont
il-proċeduri u l-kriterji komuni.
3.11.    Skemi integrati ta’ informazzjoni
komuni u ta' bejgħ ta' biljetti (Artikolu 13a)
Sabiex jiġi żgurat li
l-passiġġieri jkomplu jibbenefikaw mill-effetti tan-netwerk, din
id-dispożizzjoni tagħti lill-Istati Membri l-possibbiltà li
jistabbilixxu skemi integrati ta’ informazzjoni komuni u ta' bejgħ ta'
biljetti għall-impriżi ferrovjarji kollha li joperaw servizzi
domestiċi għall-passiġġieri, b’tali mod li ma
jgħawġux il-kompetizzjoni. Barra minn hekk, tipprovdi
għall-adozzjoni ta' pjanijiet ta' kontinġenza kkoordinati
mill-impriżi ferrovjarji sabiex jipprovdu assistenza
lill-passiġġieri f'każ li jkun hemm interruzzjoni kbira
fit-traffiku.
3.12.    Drittijiet ta' kapaċità
(Artikolu 38(4))
Bil-għan li l-atturi kollha fis-swieq
jingħataw biżżejjed ċertezza legali sabiex jiżviluppaw
l-attivitajiet tagħhom, din id-dispożizzjoni hija emendata.
Tiddefinixxi l-qafas ta’ żmien li fih il-korpi regolatorji għandhom
jivvalutaw jekk l-ekwilibriju ekonomiku ta' kuntratt ta' servizz pubbliku
jiġix kompromess. Dan huwa konsistenti mal-proċess
għall-allokazzjoni ta' kapaċità tal-infrastruttura.
2013/0029 (COD)
Proposta għal
DIRETTIVA TAL-PARLAMENT EWROPEW U
TAL-KUNSILL
li temenda d-Direttiva 2012/34/UE
tal-Parlament Ewropew u tal-Kunsill tal-21 ta’ Novembru 2012 li tistabbilixxi
żona ferrovjarja unika Ewropea, fir-rigward tal-ftuħ tas-suq
tas-servizzi tat-trasport ferrovjarju domestiku tal-passiġġieri u
l-governanza tal-infrastruttura ferrovjarja
(Test b'rilevanza għaż-ŻEE)
IL-PARLAMENT EWROPEW U L-KUNSILL
TAL-UNJONI EWROPEA,
Wara li kkunsidraw it-Trattat dwar
il-Funzjonament tal-Unjoni Ewropea, u b'mod partikolari l-Artikolu 91
tiegħu,
Wara li kkunsidraw il-proposta
mill-Kummissjoni Ewropea,
Wara li ntbagħat l-abbozz tal-att
leġiżlattiv lill-Parlamenti nazzjonali,
Wara li kkunsidraw l-opinjoni tal-Kumitat
Ekonomiku u Soċjali Ewropew [4],

Wara li kkunsidraw l-opinjoni tal-Kumitat
tar-Reġjuni[5],

Filwaqt li jaġixxu skont
il-proċedura leġiżlattiva ordinarja,
Billi:
(1)       Tul l-aħħar
deċennju, iż-żieda fit-traffiku ta' passiġġieri
bil-ferrovija ma kinitx biżżejjed biex jiżdied is-sehem modali
tiegħu meta mqabbel mal-karozzi u l-avjazzjoni. Is-sehem modali ta'
6 % ta' trasport tal-passiġġieri bil-ferrovija fl-Unjoni Ewropea
baqa' pjuttost stabbli. Is-servizzi ferrovjarji
għall-passiġġieri ma żammewx il-pass
mal-ħtiġijiet li qegħdin jevolvu f'termini ta' disponibbiltà
tal-offerta jew tal-kwalità.
(2)       Is-swieq ferrovjarji
tal-Unjoni għall-merkanzija u għall-passiġġieri internazzjonali
ilhom miftuħin għall-kompetizzjoni sa mill-2007 u l-2010,
rispettivament permezz tad-Direttivi 2004/51/KE[6] u 2007/58//KE[7]. Barra minn hekk, uħud
mill-Istati Membri fetħu s-servizzi domestiċi
għall-passiġġieri tagħhom għall-kompetizzjoni, jew
billi introduċew drittijiet ta' aċċess miftuħ, jew permezz
ta' sejħiet għal offerti kompetittivi għal kuntratti ta’ servizz
pubbliku, jew it-tnejn f'daqqa.
(3)       Id-Direttiva 2012/34/UE
tal-Parlament Ewropew u tal-Kunsill tal-21 ta’ Novembru 2012 li
tistabbilixxi żona ferrovjarja unika Ewropea[8] tistabbilixxi żona
ferrovjarja unika Ewropea b'regoli komuni dwar il-governanza ta’ impriżi
ferrovjarji u amministraturi tal-infrastruttura, dwar il-finanzjament
tal-infrastruttura u t-tariffi, dwar kundizzjonijiet ta' aċċess għall-infrastruttura
u s-servizzi ferrovjarji, u dwar sorveljanza regolatorja tas-suq ferrovjarju.
B'dawn l-elementi kollha fis-seħħ, issa huwa possibbli li jitlesta
l-ftuħ tas-suq ferrovjarju tal-Unjoni, u li l-governanza tal-amministraturi
tal-infrastruttura tiġi riformata bil-għan li jkun żgurat
aċċess ugwali għall-infrastruttura.
(4)       Id-Direttiva 2012/34/UE
tirrikjedi li l-Kummissjoni tipproponi, fejn xieraq, miżuri
leġiżlattivi fir-rigward tal-ftuħ tas-suq tas-servizzi
tat-trasport ferrovjarju domestiku tal-passiġġieri, u tiżviluppa
kundizzjonijiet xierqa biex tiżgura aċċess nondiskriminatorju
għall-infrastruttura, filwaqt li tibni fuq ir-rekwiżiti
eżistenti ta' separazzjoni bejn il-ġestjoni tal-infrastruttura u
l-operazzjonijiet ta' trasport. 
(5)       Koordinazzjoni aħjar
bejn l-amministraturi tal-infrastruttura u l-impriżi ferrovjarji
għandha tiġi żgurata permezz tal-istabbiliment ta' kumitat ta'
koordinazzjoni, sabiex jinkiseb ġestjoni u użu effiċjenti
tal-infrastruttura. 
(6)       L-Istati Membri għandhom
jiżguraw ukoll li l-funzjonijiet kollha meħtieġa
għall-operazzjoni, il-manutenzjoni u l-iżvilupp tal-infrastruttura
ferrovjarja jiġu amministrati b'mod konsistenti mill-amministratur
tal-infrastruttura nnifsu. 
(7)       Kwistjonijiet transfruntiera
għandhom jiġu indirizzati b'mod effiċjenti bejn l-amministraturi
tal-infrastruttura tal-Istati Membri differenti, permezz tat-twaqqif ta'
netwerk Ewropew ta' amministraturi tal-infrastruttura. 
(8)       Biex jiġi żgurat
aċċess ugwali għall-infrastruttura, għandu
jitneħħa kwalunkwe kunflitt ta' interess li jirriżulta minn
strutturi integrati, inklużi l-ġestjoni tal-infrastruttura u
l-attivitajiet ta' trasport. It-tneħħija tal-inċentivi sabiex
issir diskriminazzjoni kontra l-kompetituri hija l-uniku mod kif ikun
iggarantit aċċess ugwali għall-infrastruttura ferrovjarja. Huwa
rekwiżit għall-ftuħ b'suċċess suq tas-servizzi
tat-trasport ferrovjarju domestiku tal-passiġġieri. Din għandha
tneħħi wkoll il-potenzjal għas-sussidjar reċiproku li
jeżisti fi strutturi integrati bħal dawn, u li jwassal ukoll
għal tagħwiġ tas-suq. 
(9)       Ir-rekwiżiti
eżistenti għall-indipendenza tal-amministraturi tal-infrastruttura
minn impriżi tat-trasport ferrovjarju, kif stabbilit
fid-Direttiva 2012/34/UE, ikopru biss il-funzjonijiet essenzjali
tal-amministratur tal-infrastruttura, li huma t-teħid
tad-deċiżjonijiet fuq l-allokazzjoni tal-mogħdija tal-ferrovija
u t-teħid tad-deċiżjonijiet fuq it-tibdil tal-infrastruttura.
Madankollu huwa neċessarju li l-funzjonijiet kollha jiġu
eżerċitati b’mod indipendenti, minħabba li funzjonijiet
oħrajn jistgħu jintużaw bl-istess mod sabiex jiddiskriminaw
kontra kompetituri. Dan huwa tabilħaqq minnu għal
deċiżjonijiet fuq l-investimenti jew fuq il-manutenzjoni li
jistgħu jsiru sabiex jiffavorixxu l-partijiet tan-netwerk li huma
użati prinċipalment mill-operaturi tat-trasport tal-impriża
integrata. Deċiżjonijiet fuq l-ippjanar tax-xogħlijiet ta’
manutenzjoni jistgħu jinfluwenzaw id-disponibbiltà tal-mogħdijiet
tal-ferrovija għall-kompetituri. 
(10)     Ir-rekwiżiti
eżistenti tad-Direttiva 2012/34/UE jinkludu biss indipendenza legali,
organizzattiva u ta’ teħid tad-deċiżjonijiet. Dan ma jeskludix
għalkollox il-possibbiltà li tinżamm impriża integrata, diment
li dawn it-tliet kategoriji ta’ indipendenza jiġu żgurati.
Fir-rigward tal-indipendenza fit-teħid tad-deċiżjonijiet,
għandu jiġi żgurat li s-salvagwardji xierqa jeskludu l-kontroll
ta’ impriża integrata fuq it-teħid tad-deċiżjonijiet ta’
amministratur tal-infrastruttura. Madankollu, anki l-applikazzjoni
sħiħa ta’ tali salvagwardji ma tneħħix għalkollox
il-possibbiltajiet kollha għal imġiba diskriminatorja fir-rigward ta’
kompetituri li jeżistu fil-preżenza ta’ impriża integrata
vertikalment. B’mod partikolari, il-potenzjal għal sussidju reċiproku
għadu jeżisti fi strutturi integrati, jew għall-inqas huwa
diffiċli ferm li l-korpi regolatorji jikkontrollaw u jinfurzaw
salvagwardji stabbiliti sabiex jimpedixxu tali sussidjar reċiproku.
Separazzjoni istituzzjonali tal-amministrazzjoni tal-infrastruttura hija
l-aktar mod effettiv biex isolvi dawn il-problemi.
(11)     Għaldaqstant, l-Istati
Membri għandhom jintalbu li jiżguraw li l-istess persuna jew persuni
ġuridiċi jew fiżiċi ma jkunux intitolati
jeżerċitaw kontroll fuq amministratur tal-infrastruttura u, fl-istess
ħin, jeżerċitaw kontroll jew xi dritt fuq l-impriża
ferrovjarja. Min-naħa l-oħra, il-kontroll fuq impriża
ferrovjarja għandu jipprekludi l-possibbiltà li jiġi
eżerċitat kontroll jew kwalunkwe dritt fuq amministratur ta’
infrastruttura.           
            
Fejn Stati Membri għadhom iżommu amministratur tal-infrastruttura li
huwa parti minn impriża integrata vertikalment, għandhom tal-anqas
idaħħlu salvagwardji stretti biex jiggarantixxu l-indipendenza
effettiva tal-amministratur tal-infrastruttura sħiħ b'rabta mal-impriża
integrata. Dawn is-salvagwardji ma għandhomx jikkonċernaw biss
l-organizzazzjoni korporattiva tal-amministratur tal-infrastruttura fir-rigward
tal-impriża integrata, iżda wkoll l-istruttura amministrattiva
tal-amministratur tal-infrastruttura, u, safejn possibbli, fi ħdan
struttura integrata, għandhom jiġu impeduti trasferimenti finanzjarji
bejn l-amministratur tal-infrastruttura u l-entitajiet legali l-oħrajn
tal-impriża integrata. 
(12)     Dawn is-salvagwardji ma
jikkorrespondux biss ma’ dak li huwa neċessarju sabiex jiġu
ssodisfati r-rekwiżiti eżistenti tal-indipendenza fir-rigward
tat-teħid tad-deċiżjonijiet tal-funzjonijiet essenzjali skont
id-Direttiva 2012/34/UE, f’termini ta’ indipendenza amministrattiva
tal-amministratur tal-infrastruttura, iżda jmorru lil hinn minn dawk
ir-rekwiżiti billi jiżdiedu klawżoli sabiex jiġu
esklużi li d-dħul tal-amministratur tal-infrastruttura jkun jista'
jintuża biex jiffinanzja l-entitajiet l-oħra fi ħdan
l-impriża integrata vertikalment. Dan għandu japplika b'mod
indipendenti tal-applikazzjoni tal-leġiżlazzjoni fiskali tal-Istati
Membri, u mingħajr ħsara għar-regoli tal-UE dwar l-għajnuna
mill-istat.            
(13)     Minkejja l-implimentazzjoni
tas-salvagwardji li jiggarantixxu l-indipendenza, l-impriżi integrati
vertikalment jistgħu jabbuża mill-istruttura tagħhom biex
jipprovdu vantaġġi kompetittivi mhux xierqa favur l-operaturi
ferrovjarji li jappartienu għal tali impriżi. Għal din
ir-raġuni, mingħajr ħsara għall-Artikolu 258
tat-Trattat dwar il-Funzjonament tal-Unjoni Ewropea, il-Kummissjoni
għandha tivverifika, fuq talba ta' Stat Membru jew fuq inizjattiva
proprja, li dawn is-salvagwardji jiġu implimentati sew, u li
jitneħħa kull tagħwiġ tal-kompetizzjoni li fadal.
F'każ li l-Kummissjoni ma tkunx f'qagħda li tikkonferma li dan
inkiseb, l-Istati Membri kollha jrid ikollhom il-possibbiltà li jillimitaw jew
jirrevokaw id-drittijiet tal-aċċess għall-operaturi integrati
kkonċernati.    
(14)     L-għoti tad-dritt ta'
aċċess għall-infrastruttura ferrovjarja fl-Istati Membri kollha
lill-impriżi ferrovjarji tal-Unjoni sabiex joperaw servizzi domestiċi
għall-passiġġieri jista' jkollu implikazzjonijiet
għall-organizzazzjoni u l-finanzjament ta' servizzi ferrovjarji
għall-passiġġieri pprovduti b'kuntratt ta’ servizz pubbliku.
L-Istati Membri għandu jkollhom l-għażla li jillimitaw tali
dritt ta' aċċess f'każ li dan ikun jixħet f'riskju
l-ekwilibriju ekonomiku ta' dawk il-kuntratti ta’ servizz pubbliku u meta tkun
ingħatat approvazzjoni mill-korp regolatorju relevanti.
(15)     Il-korpi regolatorji
għandhom jivvalutaw l-impatt ekonomiku potenzjali ta' servizzi
domestiċi għall-passiġġieri pprovduti skont kundizzjonijiet
ta' aċċess miftuħ b'kuntratti ta’ servizz pubbliku
eżistenti wara li ssir talba mill-partijiet interessati u abbażi ta'
analiżi ekonomika oġġettiva. 
(16)     Il-proċess tal-valutazzjoni
għandu jqis il-bżonn li l-atturi kollha fis-suq jiġu pprovduti
b’biżżejjed ċertezza legali sabiex jiżviluppaw
l-attivitajiet tagħhom. Il-proċedura għandha tkun sempliċi,
effiċjenti u trasparenti kemm jista' jkun, u koerenti mal-proċess
għall-allokazzjoni ta' kapaċità tal-infrastruttura.
(17)     Il-valutazzjoni ta' jekk
l-ekwilibriju ekonomiku tal-kuntratt pubbliku ta' servizz ikunx f'riskju
għandha tieħu f'kunsiderazzjoni kriterji deċiżi minn qabel.
Dawn il-kriterji u d-dettalji tal-proċedura li għandhom jiġu
segwiti jistgħu jevolvu maż-żmien, b'mod partikulari fid-dawl
tal-esperjenza tal-korpi regolatorji, l-awtoritajiet kompetenti u
l-impriżi ferrovjarji, u jistgħu jieħdu f'kunsiderazzjoni
l-karatteristiċi speċifiċi tas-servizzi domestiċi għall-passiġġieri.
(18)     Meta jiġi vvalutat jekk
l-ekwilibriju ekonomiku tal-kuntratt ta' servizz pubbliku jkunx se jiġi
kompromess, il-korpi regolatorji għandhom iqisu l-impatt ekonomiku
tas-servizz maħsub fuq il-kuntratti ta’ servizz pubbliku eżistenti
filwaqt li jieħdu f'kunsiderazzjoni l-impatt tiegħu fuq
il-profitabbiltà ta' kwalunkwe servizz, inkluż f'kuntratti ta’ servizz
pubbliku bħal dawn, u l-konsegwenzi għall-kost nett
għall-awtorità pubblika kompetenti li tat il-kuntratti. Biex issir din
il-valutazzjoni, għandhom jiġu eżaminati fatturi
bħad-domanda mill-passiġġieri, il-prezzijiet tal-biljetti,
l-arranġamenti għall-biljetti, il-post u n-numru ta' waqfiet, u
l-iskedar u l-frekwenza tas-servizz ġdid propost.
(19)     Sabiex is-servizzi ferrovjarji
jsiru iktar attraenti għall-passiġġieri, l-Istati Membri
għandhom ikunu f’pożizzjoni li jitolbu lill-impriżi ferrovjarji
li joperaw servizzi domestiċi għall-passiġġieri sabiex
jieħdu sehem fi skema integrata komuni ta' tagħrif u ta’ bejgħ
ta' biljetti għall-provvista ta' biljetti normali, biljetti li jinkludu
t-trażbord, u riżervazzjonijiet. Jekk tiġi stabbilita skema bħal
din, għandu jiġi żgurat li ma toħloqx tagħwiġ
fis-suq jew tiddiskrimina bejn impriżi ferrovjarji.
(20)     Skont id-Dikjarazzjoni
Politika Konġunta tal-Istati Membri u l-Kummissjoni
tat-28 ta’ Settembru 2011 dwar id-dokumenti ta' spjegazzjoni[9], l-Istati Membri ntrabtu li
jakkumpanjaw in-notifika tal-miżuri ta' traspożizzjoni tagħhom
b'dokument wieħed jew iktar, li jispjegaw ir-relazzjoni bejn il-komponenti
ta' direttiva u l-partijiet korrispondenti tal-istrumenti nazzjonali ta' traspożizjoni
f'każijiet iġġustifikati. Fir-rigward ta' din id-Direttiva,
il-leġiżlatur iqis it-trażmissjoni ta' dokumenti bħal dawn
bħala waħda ġġustifikata,
ADOTTAW DIN ID-DIRETTIVA:
Artikolu 1
Id-Direttiva 2012/34/UE hija emendata kif
ġej:
1.           L-Artikolu 3 huwa
emendat kif ġej:
(a)         
Il-punt 2 huwa sostitwit b'dan li ġej:
"(2)       "amministratur
tal-infrastruttura" tfisser kwalunkwe korp jew ditta li tiżgura
l-iżvilupp, l-operat u l-manutenzjoni ta' infrastruttura ferrovjarja
f'netwerk; żvilupp jinkludi ppjanar tan-netwerk, ippjanar finanzjarju u
ppjanar fl-investiment, kif ukoll il-bini u l-aġġornament
tal-infrastruttura; l-operat ta’ infrastruttura tinkludi l-elementi kollha
tal-proċess tal-allokazzjoni tal-mogħdija tal-ferroviji, inklużi
kemm id-definizzjoni u kemm il-valutazzjoni tad-disponibbiltà, kif ukoll
l-allokazzjoni ta' mogħdijiet individwali, il-ġestjoni tat-traffiku u
t-tariffi tal-infrastruttura, inklużi d-determinazzjoni u l-ġbir
tat-tariffi; il-manutenzjoni tinkludi t-tiġdid infrastrutturali u l-attivitajiet
oħrajn ta’ ġestjoni tal-assi;";
(b)         
Il-punt 5 huwa mħassar;
(c)         
Għandu jiżdied il-punt 31 ġdid
li ġej:
‘(31) "impriża integrata
vertikalment" tfisser impriża li fiha:
- impriża ferrovjarja waħda jew iktar
huma proprjetà jew huma proprjetà b'mod parzjali tal-istess impriża
bħala amministratur tal-infrastruttura (kumpanija azzjonarja), jew 
- l-amministratur tal-infrastruttura jkun
proprjetà jew proprjetà b'mod parzjali ta' impriża ferrovjarja waħda
jew ta’ bosta impriżi ferrovjarji, jew
- impriża ferrovjarja waħda jew ta’
bosta impriżi ferrovjarji tkun proprjetà jew proprjetà b'mod parzjali ta'
amministratur tal-infrastruttura.";
2.           Fl-Artikolu 6,
il-paragrafu 2 ġie revokat;
3.           L-Artikolu 7 huwa
sostitwit b'dan li ġej:
"Artikolu 7
Separazzjoni istituzzjonali tal-amministratur
tal-infrastruttura
1.      L-Istati Membri għandhom
jiżguraw li l-amministratur tal-infrastruttura jwettaq il-funzjonijiet
kollha msemmija fl-Artikolu 3(2), u li huwa indipendenti minn kwalunkwe
impriża ferrovjarja.
Biex jiggarantixxu l-indipendenza
tal-amministratur tal-infrastruttura, l-Istati Membri għandhom
jiżguraw li l-amministraturi tal-infrastruttura huma organizzati f'entità
li hija legalment differenti minn kwalunkwe impriża ferrovjarja.
2.      L-Istati Membri għandhom
jiżguraw ukoll li l-istess persuna ġuridika jew fiżika jew
l-istess persuni ġuridiċi jew fiżiċi ma jitħallewx:
(a)     jeżerċitaw kontroll b'mod
dirett jew indirett skont it-tifsira tar-Regolament tal-Kunsill (KE)
Nru 139/2004[10],
ikollhom xi interess finanzjarju fi jew jeżerċitaw xi dritt fuq
impriża ferrovjarja u fuq amministratur tal-infrastruttura fl-istess
ħin;
(b)     jaħtru membri tal-bord
superviżorju, il-korp jew korpi amministrattivi li jirrappreżentaw
lil amministratur tal-infrastruttura b'mod legali, u fl-istess ħin
jeżerċitaw kontroll b'mod dirett jew indirett, ikollhom xi interess
finanzjarju f'impriża ferrovjarja jew jeżerċitaw xi dritt fuqha;
(c)     ikunu membru tal-bord superviżorju,
il-korp amministrattiv jew korpi li jirrappreżentaw lill-impriża
b'mod legali, kemm ta' impriża ferrovjarja kif ukoll amministratur
tal-infrastruttura;
(d)     jamministraw l-infrastruttura ferrovjarja
jew ikunu parti mill-maniġment tal-amministratur tal-infrastruttura, u
fl-istess ħin jeżerċitaw kontroll b'mod dirett jew indirett,
ikollhom xi interess finanzjarju f'impriża ferrovjarja jew
jeżerċitaw kwalunkwe dritt fuqha, jew jamministraw l-impriża
ferrovjarja jew ikunu parti mill-maniġment tagħha, u fl-istess
ħin jeżerċitaw kontroll b'mod dirett jew indirett, ikollhom xi
interess f'amministratur tal-infrastruttura jew jeżerċitaw xi dritt
fuqu.
3.      Għall-implimentazzjoni ta' dan
l-Artikolu, fejn il-persuna msemmija fil-paragrafu 2 tkun Stat Membru, jew
korp pubbliku ieħor, żewġ awtoritajiet pubbliċi li huma
separati u legalment differenti minn xulxin u li jkunu qegħdin
jeżerċitaw kontroll jew drittijiet oħrajn imsemmija
fil-paragrafu 2 fuq l-amministratur tal-infrastruttura, minn naħa, u
l-impriża ferrovjarja min-naħa l-oħra, għandhom jitqiesu li
mhumiex l-istess persuna jew persuni.
4.      Diment li ma jfeġġ l-ebda
kunflitt ta' interess u li tkun iggarantita l-kunfidenzjalità ta' tagħrif
kummerċjalment sensittiv, l-amministratur tal-infrastruttura jista'
jagħti xogħlijiet speċifiċi ta' żvilupp, tiġdid u
manutenzjoni bħala sottokuntratt, li fuqu għandu jżomm
is-setgħa ta' teħid tad-deċiżjonijiet, lil impriżi
ferrovjarji jew lil kwalunkwe korp ieħor li jaġixxi taħt
is-superviżjoni tal-amministratur tal-infrastruttura.
5.      Fejn, fid-data tad-dħul
fis-seħħ ta’ din id-Direttiva, l-amministratur tal-infrastruttura
tappartieni għal impriża integrata vertikalment, l-Istati Membri
jistgħu jiddeċiedu li ma japplikawx il-paragrafi 2 sa 4 ta’ dan
l-Artikolu. F'dan il-każ, l-Istat Membru kkonċernat għandu
jiżgura li l-amministratur tal-infrastruttura jwettaq il-funzjonijiet
kollha msemmija fl-Artikolu 3(2), u li jkollu indipendenza effettiva
organizattiva u ta’ teħid ta’ deċiżjonijiet minn kwalunkwe
impriża ferrovjarja skont ir-rekwiżiti stipulati fl-Artikoli 7a
sa 7c."
4.           Jiddaħħlu
l-Artikoli 7a sa 7e: 
"Artikolu 7a
Indipendenza effettiva tal-amministratur
tal-infrastruttura fi ħdan impriża integrata vertikalment
1.      L-Istati Membri għandhom
jiżguraw li l-amministratur tal-infrastruttura jkun organizzat f'korp li
huwa legalment differenti minn kwalunkwe impriża ferrovjarja jew kumpanija
azzjonarja li jikkontrollaw it-tali impriżi, u minn kwalunkwe entità
legali oħra fi ħdan impriża integrata vertikalment.
2.      Entitajiet legali fi ħdan
l-impriża integrata vertikalment li huma attivi fis-swieq tas-servizzi ta'
trasport ferrovjarju ma għandux ikollhom xi interessi diretti jew
indiretti fl-amministratur tal-infrastruttura. L-amministratur
tal-infrastruttura wkoll la għandu jkollu interessi b'mod dirett u lanqas
b’mod indirett f'xi entità legali fi ħdan l-impriża integrata
vertikalment attiva fis-swieq tas-servizzi ta' trasport ferrovjarju.
3.      Id-dħul tal-amministratur
tal-infrastruttura ma jistax jintuża biex jiffinanzja entitajiet legali
oħra fi ħdan l-impriża integrata vertikalment, iżda biex
jiffinanzja n-negozju tal-amministratur tal-infrastruttura, u biex iħallsu
dividendi lis-sid ulterjuri tal-impriża integrata vertikalment.
L-amministratur tal-infrastruttura ma jistax jagħti self lil xi entità
legali oħra fi ħdan l-impriża integrata vertikalment, u l-ebda
entità legali oħra fi ħdan l-impriża integrata vertikalment ma
tista' tagħti self lill-amministratur tal-infrastruttura. Kwalunkwe
servizz offrut minn entitajiet legali oħrajn lill-amministratur
tal-infrastruttura għandu jkun ibbażat fuq kuntratti u għandu
jitħallas bi prezzijiet tas-suq. Id-dejn attribwit lill-amministratur
tal-infrastruttura għandu jkun separat b’mod ċar mid-dejn attribwit
lill-entitajiet legali oħrajn fi ħdan impriża integrata
vertikalment, u dawn id-djun għandhom jitħallsu separatament.
Il-kontijiet tal-amministratur tal-infrastruttura u tal-entitajiet legali
l-oħrajn fi ħdan l-impriża integrata vertikalment għandhom
jinżammu b'tali mod li jkun żgurat li jiġu ssodisfati dawn
id-dispożizzjonijiet u li jippermetti li jkun hemm ċirkwiti finanzjarji
separati għall-amministratur tal-infrastruttura fir-rigward tal-entitajiet
legali l-oħrajn fi ħdan l-impriża integrata vertikalment.
4.      Mingħajr ħsara
għall-Artikolu 8(4), l-amministratur tal-infrastruttura għandu
jiġbor fondi fuq is-swieq kapitali b’mod indipendenti u mhux permezz ta'
entitajiet legali oħrajn fi ħdan impriża integrata vertikalment.
Entitajiet oħrajn tal-impriża integrata vertikalment ma
għandhomx jiġbru fondi permezz tal-amministratur tal-infrastruttura.
5.      L-amministratur tal-infrastruttura
għandu jżomm rekords dettaljati ta' kwalunkwe relazzjoni
kummerċjali u finanzjarja mal-entitajiet legali l-oħrajn fi ħdan
l-impriża integrata vertikalment, u jqegħidhom
għad-dispożizzjoni tal-korp regolatorju fuq talba, b'konformità
mal-Artikolu 56(12).
Artikolu 7b
Indipendenza effettiva tal-persunal u
tal-maniġment tal-amministratur tal-infrastruttura fi ħdan
impriża integrata vertikalment
1.      Mingħajr ħsara għad-deċiżjonijiet
tal-korp regolatorju skont l-Artikolu 56, l-amministratur
tal-infrastruttura jrid ikollu setgħat effettivi ta' teħid ta'
deċiżjonijiet, indipendenti mill-entitajiet legali l-oħra fi
ħdan l-impriżi integrata vertikalment, fir-rigward tal-funzjonijiet
imsemmija fl-Artikolu 3(2). L-istruttura globali tal-amministrazzjoni u
l-istatuti korporattivi tal-amministratur tal-infrastruttura għandhom
jiżguraw li l-ebda entità legali oħra fi ħdan l-impriża
integrata vertikalment ma tiddetermina, b'mod dirett jew indirett,
l-imġiba tal-amministratur tal-infrastruttura b'rabta ma' dawn
il-funzjonijiet.    
2.      Il-membri tal-bord superviżorju jew
tat-tmexxija u l-membri tal-persunal superjuri tal-amministratur
tal-infrastruttura ma għandhomx ikunu fil-bords superviżorji jew
tat-tmexxija, jew ikunu membri tal-persunal superjuri ta' xi entità legali
oħra fi ħdan impriża integrata vertikalment.
Il-membri tal-bord superviżorju jew dak
tat-tmexxija u l-membri tal-persunal superjuri tal-entitajiet legali
l-oħrajn fi ħdan l-impriża integrata vertikalment ma
għandhomx ikunu fil-bord superviżorju jew tat-tmexxija jew ikunu
membri tal-persunal superjuri tal-amministratur tal-infrastruttura.
3.      L-amministratur tal-infrastruttura
għandu jkollu Bord Superviżorju magħmul minn rappreżentanti
tas-sidien finali tal-impriża integrata vertikalment. 
         Il-Bord Superviżorju jista'
jikkonsulta mal-Kumitat tal-Koordinazzjoni msemmi fl-Artikolu 7d dwar
kwistjonijiet fil-kompetenza tiegħu. 
Id-deċiżjonijiet dwar il-ħatra u
t-tiġdid, il-kundizzjonijiet tax-xogħol inkluża
r-remunerazzjoni, u t-terminazzjoni tal-mandat tal-membri tal-bord tat-tmexxija
tal-amministratur tal-infrastruttura għandhom jittieħdu mill-Bord
Superviżorju. L-identità u l-kundizzjonijiet li jirregolaw it-tul ta’
żmien u t-terminazzjoni tal-mandat tal-persuni nnominati mill-Korp
Superviżorju għall-ħatra jew it-tiġdid bħala membri
tal-bord tat-tmexxija tal-amministratur tal-infrastruttura, u r-raġunijiet
għal kwalunkwe deċiżjoni proposta li ttemm il-mandat,
għandhom jiġu nnotifikati lill-korp regolatorju msemmi
fl-Artikolu 55. Dawk il-kundizzjonijiet u d-deċiżjonijiet
imsemmija f'dan il-paragrafu għandhom isiru vinkolanti biss jekk il-korp
regolatorju jkun approvahom b'mod espliċitu. Il-korp regolatorju jista'
joġġezzjona għal deċiżjonijiet bħal dawn meta
jfeġġu dubji dwar l-indipendenza professjonali ta' persuna nnominata
għall-bord tat-tmexxija jew fil-każ ta' terminazzjoni bikrija
tal-mandat ta' membru tal-bord tat-tmexxija tal-amministratur
tal-infrastruttura.
Id-drittijiet effettivi ta' appell quddiem il-korp
regolatorju għandhom jingħataw lill-membri tal-bord tat-tmexxija li
jixtiequ jressqu lmenti kontra t-terminazzjoni bikrija tal-mandat tagħhom.
4.      Għal perjodu ta’ tliet snin wara li
jitilqu, l-amministratur tal-infrastruttura, il-membri tal-Bord
Superviżorju jew tal-bord tat-tmexxija, u l-membri tal-persunal superjuri
tal-amministratur tal-infrastruttura, ma għandhom ikunu intitolati li
jkollhom l-ebda pożizzjoni superjuri mal-ebda entità legali oħra fi
ħdan l-impriża integrata vertikalment. Għal perjodu ta' tliet
snin wara li jitilqu dawk l-entitajiet legali oħrajn fi ħdan
l-impriża integrata vertikalment, il-membri tal-bordijiet
superviżorji jew amministrattivi tagħhom u l-membri tal-persunal
superjuri tagħhom ma għandhomx ikunu intitolati li jkollhom kwalunkwe
pożizzjoni superjuri mal-amministratur tal-infrastruttura.
5.      L-amministratur tal-infrastruttura
għandu jkollu l-persunal tiegħu stess u għandu jkun ibbażat
f'bini separat mill-entitajiet legali l-oħrajn fi ħdan l-impriża
integrata vertikalment. L-aċċess għall-informazzjoni għandu
jkun protett biex tiġi żgurata l-indipendenza tal-amministratur
tal-infrastruttura. Regoli interni jew kuntratti tal-persunal għandhom
jillimitaw b'mod ċar il-kuntratti mal-entitajiet legali l-oħrajn fi
ħdan l-impriża integrata vertikalment għall-komunikazzjonijiet
uffiċjali marbutin mal-eżerċizzju tal-funzjonijiet tal-amministratur
tal-infrastruttura li huma eżerċitati wkoll b'rabta ma' impriżi
ferrovjarji oħrajn barra l-impriża integrata vertikalment.
It-trasferimenti ta' persunal li mhuwiex dak imsemmi fil-punt (c) bejn
l-amministratur tal-infrastruttura u l-entitajiet legali l-oħrajn fi
ħdan l-impriża integrata vertikalment għandhom ikunu possibbli
biss jekk ikun jista’ jiġi ggarantit li l-informazzjoni sensittiva ma
tintbagħatx bejn entità u oħra.
6.      L-amministratur tal-infrastruttura
għandu jkollu l-kapaċità organizzattiva meħtieġa biex
iwettaq il-funzjonijiet kollha tiegħu b'mod indipendenti mill-entitajiet
legali l-oħrajn fi ħdan l-impriża integrata vertikalment u ma
għandux jitħalla jiddelega lil dawn l-entitajiet legali,
l-operazzjoni ta' dawn il-funzjonijiet jew ta’ kwalunkwe attività relatata
magħhom.
7.      Il-membri tal-bordijiet superviżorji
jew tat-tmexxija u l-persunal superjuri tal-amministratur tal-infrastruttura ma
għandu jkollhom l-ebda interess f'benefiċċju finanzjarju jew
jirċievu xi wieħed, b'mod dirett jew indirett, minn xi entità legali
oħra fi ħdan l-impriża integrata vertikalment. Elementi
tar-remunerazzjoni tagħhom bbażati fuq il-prestazzjoni ma
għandhomx jiddependu fuq ir-riżultati tan-negozju ta' xi entità legali
oħra fi ħdan l-impriża integrata vertikalment jew kwalunkwe
entità legali taħt il-kontroll tagħha, iżda b'mod esklussiv fuq
dawk tal-amministratur tal-infrastruttura.
Artikolu 7c
Proċedura ta’ verifika tal-konformità
1.      Fuq talba mingħand Stat Membru, jew
fuq inizjattiva proprja, il-Kummissjoni għandha tiddeċiedi jekk
l-amministraturi tal-infrastruttura li huma parti minn impriża integrata
vertikalment jissodisfawx ir-rekwiżiti tal-Artikolu 7a u
l-Artikolu 7b, u jekk l-implimentazzjoni ta’ dawn ir-rekwiżiti humiex
xierqa biex jiżguraw kundizzjonijiet ekwi għall-impriżi
ferrovjarji kollha, kif ukoll in-nuqqas ta’ tagħwiġ ta’ kompetizzjoni
fis-suq rilevanti.
2.      Il-Kummissjoni għandha tkun
intitolata li tirrikjedi t-tagħrif kollu meħtieġ, bi skadenza
raġonevoli, mingħand l-Istat Membru fejn hi stabbilita l-impriża
integrata vertikalment. Il-Kummissjoni għandha tikkonsulta mal-korp jew
korpi kkonċernata u, jekk xieraq, in-netwerk ta' korpi regolatorji
msemmija fl-Artikolu 57.
3.      L-Istati Membri jistgħu jillimitaw
id-drittijiet ta’ aċċess ipprovduti fl-Artikolu 10
għall-impriżi ferrovjarji li huma parti mill-impriża integrata
vertikalment li għaliha tappartieni l-amministratur tal-infrastruttura,
jekk il-Kummissjoni tinforma lill-Istati Membri li l-ebda talba ma tkun saret
skont il-paragrafu 1, jew skont l-eżami tat-talba mill-Kummissjoni,
jew jekk tiddeċiedi, skont il-proċedura msemmija
fl-Artikolu 62(2), li:
(a)     ma tkun saret l-ebda tweġiba xierqa
għat-talba ta’ informazzjoni mingħand il-Kummissjoni skont
il-paragrafu 2, jew
(b)     l-amministratur tal-infrastruttura
kkonċernat ma jissodisfax ir-rekwiżiti stipulati fl-Artikoli 7a
u 7b, jew
(c)     l-implimentazzjoni ta’ rekwiżiti
stipulati fl-Artikoli 7a u 7b mhijiex biżżejjed biex
tiżgura kundizzjonijiet ekwi għall-impriżi finanzjarji kollha, u
n-nuqqas ta’ tagħwiġ tal-kompetizzjoni fl-Istati Membri fejn hu
stabbilt l-amministratur tal-infrastruttura kkonċernat.
          Il-Kummissjoni għandha
tiddeċiedi fi żmien raġonevoli.
4.      L-Istat Membru kkonċernat jista'
jitlob lill-Kummissjoni li tirrevoka d-deċiżjoni tagħha msemmija
fil-paragrafu 3, skont il-proċedura msemmija fl-Artikolu 62(2),
meta dak l-Istat Membru juri, għas-sodisfazzjon tal-Kummissjoni, li
r-raġunijiet għal dik id-Deċiżjoni ma għadhomx
jeżistu. Il-Kummissjoni għandha tiddeċiedi fi żmien
raġonevoli.
5.      Mingħajr ħsara
għall-paragrafi 1 sa 4, il-konformità kontinwa mar-rekwiżiti
stipulati fl-Artikoli 7a u 7b għandha tiġi mmonitorjata
mill-korp regolatorju msemmi fl-Artikolu 55. Kwalunkwe applikant
għandu jkollu d-dritt li jappella mal-korp regolatorju jekk jemmen li
m'hemmx konformità ma' dawn ir-rekwiżiti. Bi tweġiba għal tali
appell, il-korp regolatorju għandu jiddeċiedi, bl-iskadenza indikati
fl-Artikolu 56(9), dwar il-miżuri kollha meħtieġa biex
jirrimedjaw is-sitwazzjoni.
Artikolu 7d
Kumitat ta' koordinazzjoni
1.      L-Istati Membri għandhom
jiżguraw li l-amministraturi tal-infrastruttura jwaqqfu u jorganizzaw
Kumitati ta' Koordinazzjoni għal kull netwerk. Is-sħubija ta' dan
il-kumitat għandha tkun miftuħa tal-inqas għall-amministratur
tal-infrastruttura, l-applikanti magħrufa skont l-Artikolu 8(3) u,
fuq talba tagħhom, l-applikanti potenzjali, l-organizzazzjonijiet li
jirrappreżentawhom, ir-rappreżentanti ta' dawk li jużaw
is-servizzi ta' merkanzija u ta' trasport tal-passiġġieri
bil-ferrovija u, fejn relevanti, l-awtoritajiet reġjonali u lokali.
Ir-rappreżentanti mill-Istati Membri u l-korp regolatorju kkonċernat
għandhom jiġu mistiedna għal-laqgħat tal-Kumitat ta'
Koordinazzjoni bħala osservaturi.
2.      Il-Kumitat ta' Koordinazzjoni għandu
jagħmel proposti u jagħti pariri lill-amministratur
tal-infrastruttura u, fejn xieraq, lill-Istat Membru dwar:
(a)     il-ħtiġijiet
tal-applikanti marbutin mal-manutenzjoni u l-iżvilupp tal-kapaċità
tal-infrastruttura; 
(b)     il-kontenut
tal-miri ta' prestazzjoni orjentati lejn l-utenti li jinsabu fil-ftehimiet
kuntrattwali msemmija fl-Artikolu 30 u tal-inċentivi msemmija
fl-Artikolu 30(1) u l-implimentazzjoni tagħhom;
(c)     il-kontenut u l-implimentazzjoni
tad-dikjarazzjoni tan-netwerk imsemmija fl-Artikolu 27;
(d)     il-qafas u r-regoli
dwar it-tariffi stabbiliti mill-Istat u l-iskema ta' tariffi stabbilita mill-amministratur tal-infrastruttura skont
l-Artikolu 29, u l-livell u l-istruttura tat-tariffi tal-infrastruttura;
(e)     il-proċess
għall-allokazzjoni ta' kapaċità tal-infrastruttura, inklużi
r-regoli ta' prijorità għall-allokazzjoni
tal-kapaċità bejn il-kategoriji differenti ta' dawk li jużaw
l-infrastruttura;
(f)      kwistjonijiet ta' intermodalità; 
(g)     kwalunkwe
kwistjoni oħra marbuta mal-kundizzjonijiet għall-aċċess u
l-użu tal-infrastruttura u l-kwalità
tas-servizzi tal-amministratur tal-infrastruttura. 
Il-Kumitat ta' Koordinazzjoni għandu jkollu
s-setgħa li jitlob informazzjoni relevanti mill-amministratur
tal-infrastruttura fuq il-punti (a) sa (g) biex ikun jista' jwettaq dawn
il-kompiti.
3.      Il-Kumitat ta' Koordinazzjoni għandu
jfassal ir-regoli tal-proċedura li jinkludu, b’mod partikolari, regoli
dwar il-parteċipazzjoni fil-laqgħat u l-frekwenza tagħhom, li
għandha tkun tal-inqas trimestrali. Ta’ kull sena, għandu jiġi
ppreżentat rapport tad-diskussjonijiet tal-Kumitat ta' Koordinazzjoni
lill-amministratur tal-infrastruttura, l-Istat Membru, il-korp regolatorju
kkonċernat u l-Kummissjoni b'indikazzjoni tal-pożizzjonijiet
rispettivi meħudin mill-membri tal-Kumitat.
Artikolu 7e 
In-Netwerk Ewropew ta' Amministraturi
tal-Infrastruttura
1.      L-Istati Membri għandhom
jiżguraw li l-amministraturi tal-infrastruttura jieħdu sehem u
jikkooperaw f'netwerk biex jiżviluppaw l-infrastruttura ferrovjarja
tal-Unjoni, b'mod partikolari biex jiżguraw implimentazzjoni fil-ħin
u effiċjenti tan-netwerk tat-trasport trans-Ewropew, inklużi
l-kurituri ewlenin tan-netwerk, il-kurituri tal-merkanzija bil-ferrovija skont
ir-Regolament (UE) Nru 913/2010[11],
u l-pjan ta' skjerament tas-Sistema Ewropea ta’ Ġestjoni tat-Traffiku
Ferrovjajru (ERTMS) stabbilit bid-Deċiżjoni 2012/88/UE[12]. 
Il-Kummissjoni għandha
tkun membru, tikkoordina u tappoġġja l-ħidma tan-Netwerk u
tagħmel rakkomandazzjonijiet lin-Netwerk, kif ikun xieraq. Għandha
tiżgura kooperazzjoni attiva tal-amministraturi
tal-infrastruttura xierqa. 
2.      In-Netwerk għandu jieħu sehem
fl-attivitajiet ta' monitoraġġ tas-suq imsemmija fl-Artikolu 15
u għandu jivvaluta b'mod komparattiv l-effiċjenza tal-amministraturi
tal-infrastruttura abbażi ta' kriterji ta' indikaturi u l-kwalità komuni,
bħall-affidabbiltà, il-kapaċità, id-disponibbiltà, il-puntwalità u
s-sikurezza tan-netwerks tagħhom, il-kwalità u l-użu tal-assi,
il-manutenzjoni, it-tiġdid, it-titjib, l-investimenti u l-effiċjenza
finanzjarja. 
3.      Il-Kummissjoni tista' tadotta miżuri
li jistabbilixxu l-prinċipji u l-prattiki komuni tan-Netwerk, b'mod
partikulari biex tiżgura konsistenza fil-valutazzjoni komparattiva, u
l-proċeduri li għandhom jiġu segwiti għall-kooperazzjoni
fin-Netwerk. Dawn il-miżuri għandhom jiġu adottati permezz ta’
att implimentattiv skont il-proċedura msemmija
fl-Artikolu 62(3)."
5.           L-Artikolu 10 huwa
emendat kif ġej:
(a)         
Il-paragrafu 2 huwa sostitwit b'dan li
ġej:
"2.        L-impriżi ferrovjarji
għandhom jingħataw, b'kundizzjonijiet ekwitabbli, nondiskriminatorji
u trasparenti, id-dritt ta' aċċess għall-infrastruttura
ferrovjarja fl-Istati Membri kollha sabiex joperaw it-tipi kollha ta' servizzi
ferrovjarji għall-passiġġieri. L-impriżi ferrovjarji
għandu jkollhom id-dritt li jtellgħu passiġġieri minn
kwalunkwe stazzjon u jniżżulhom f'ieħor. Dak id-dritt
għandu jinkludi l-aċċess għall-infrastruttura li
tgħaqqad il-faċilitajiet tas-servizz imsemmija fil-punt 2
tal-Anness II.";
(b)         
Il-paragrafi 3 u 4 ġew revokati.
6.           L-Artikolu 11 huwa
emendat kif ġej:
(c)         
Il-paragrafu 1 huwa sostitwit b'dan li
ġej:
"1.        L-Istati Membri jistgħu
jillimitaw id-dritt ta' aċċess stipulat fl-Artikolu 10(2)
għal servizzi tal-passiġġieri bejn post ta' tluq partikolari u
destinazzjoni fejn kuntratt pubbliku ta' servizzi wieħed jew iktar ikopru
l-istess rotta jew rotta alternattiva jekk l-eżerċizzju ta' dan
id-dritt jixħet f'riskju l-ekwilibriju ekonomiku ta' kuntratt pubbliku ta'
servizz.";
(d)         
L-ewwel sentenza tal-paragrafu 2 hija
sostitwita b'dan li ġej:
"Sabiex jistabbilixxi jekk l-ekwilibriju
ekonomiku ta’ kuntratt pubbliku ta' servizz huwiex se jkun kompromess, il-korp
jew korpi regolatorji relevanti msemmija fl-Artikolu 55 għandhom
jagħmlu analiżi ekonomika oġġettiva u għandhom
jibbażaw id-deċiżjoni tagħhom fuq il-bażi ta' kriterji
deċiżi minn qabel. Għandhom jistabbilixxu dan wara talba
mingħand kwalunkwe waħda minn dawn li ġejjin, ippreżentata
fi żmien xahar mill-informazzjoni fuq is-servizz ippjanat
għall-passiġġieri msemmi fl-Artikolu 38(4):
(a)     l-awtorità kompetenti jew l-awtoritajiet
kompetenti li taw il-kuntratt ta’ servizz pubbliku;
(b)     kwalunkwe awtorità kompetenti interessata
oħra bid-dritt li tillimita l-aċċess skont dan l-Artikolu;
(c)     l-amministratur tal-infrastruttura; 
(d)     l-impriża ferrovjarja li twettaq
l-kuntratt ta' servizz pubbliku.";
(e)         
Il-paragrafu 3 huwa sostitwit b'dan li
ġej:
"3.        Il-korp regolatorju għandu
jagħti r-raġunijiet għad-deċiżjoni tiegħu u
l-kundizzjonijiet li bihom tista’ tintalab li d-deċiżjoni terġa'
tiġi kkunsidrata fi żmien xahar min-notifika tagħha, minn
waħda minn dawn li ġejjin:
(a)     l-awtorità kompetenti jew l-awtoritajiet
kompetenti relevanti;
(b)     l-amministratur tal-infrastruttura;
(c)     l-impriża ferrovjarja li twettaq
il-kuntratt ta' servizz pubbliku;
(d)     l-impriża ferrovjarja li qed tfittex
li tikseb aċċess.
Fil-każ li korp regolatorju jiddeċiedi
li l-ekwilibriju ekonomiku ta’ kuntratt pubbliku jiġi kompromess
bis-servizz tal-passiġġieri intiż li hemm referenza għalih
fl-Artikolu 38(4), huwa għandu jindika tibdil possibbli għal
tali servizz li jiżgura li l-kundizzjonijiet għall-għoti
tad-dritt tal-aċċess li għalih hemm ipprovdut
fl-Artikolu 10(2) huma ssodisfati.";
(f)           
Il-paragrafu 5 ġie revokat.
7.           Jiddaħħal
l-Artikolu 13a li ġej:
"Artikolu 13a
Skemi ta’ informazzjoni komuni u skemi integrati
ta' bejgħ ta' biljetti
1.      Bla ħsara għar-Regolament (KE)
Nru 1371/2007[13]
u għad-Direttiva 2010/40/UE[14],
l-Istati Membri jistgħu jitolbu lill-impriżi ferrovjarji li joperaw
servizzi domestiċi għall-passiġġieri sabiex jieħdu
sehem fi skema komuni ta' informazzjoni u skema integrata ta' bejgħ ta'
biljetti għall-forniment ta' biljetti normali, biljetti li jinkludu
t-trażbord u riżervazzjonijiet, jew jiddeċiedu li jagħtu
s-setgħa lill-awtoritajiet kompetenti biex jistabbilixxu tali skema. Jekk
tiġi stabbilita tali skema, l-Istati Membri għandhom jiżguraw li
din ma toħloqx tagħwiġ fis-suq jew tiddiskrimina bejn
impriżi ferrovjarji, u li hija amministrata minn entità legali pubblika
jew privata jew assoċjazzjoni tal-impriżi ferrovjarji kollha li
joperaw servizzi għall-passiġġieri. 
2.      L-Istati Membri għandhom jitolbu
lill-impriżi ferrovjarji li joperaw servizzi
għall-passiġġieri sabiex jimplimentaw u jikkoordinaw pjanijiet
ta' kontinġenza sabiex jipprovdu assistenza lill-passiġġieri,
skont it-tifsira tal-Artikolu 18 tar-Regolament (KE) Nru 1371/2007,
fil-każ ta' interruzzjoni kbira fis-servizzi."
8.           Fl-Artikolu 38,
il-paragrafu 4 huwa sostitwit b'dan li ġej:
"4.      Meta applikant ikun beħsiebu
jitlob kapaċità tal-infrastruttura biex jopera servizz
għall-passiġġieri, għandu jgħarraf lill-amministraturi
tal-infrastruttura u lill-korpi regolatorji kkonċernati, mhux inqas minn
18-il xahar qabel id-dħul fis-seħħ tal-iskeda ta' żmien
operattiva li magħha tkun marbuta t-talba għall-kapaċità. Sabiex
il-korpi regolatorji kkonċernati jkunu jistgħu jivvalutaw l-impatt
ekonomiku potenzjali fuq il-kuntratti ta’ servizz pubbliku eżistenti,
il-korpi regolatorji għandhom jiżguraw li kwalunkwe awtorità
kompetenti li tat servizz ferrovjarju għall-passiġġieri fuq dik
ir-rotta ddefinita f'kuntratt ta' servizz pubbliku, kwalunkwe awtorità
kompetenti interessata oħra bi dritt li tillimita l-aċċess skont
l-Artikolu 11 u kwalunkwe impriża ferrovjarja li twettaq il-kuntratt
ta' servizz pubbliku fuq ir-rotta ta' dak is-servizz għall-passiġġieri
tiġi mgħarrfa mingħajr dewmien żejjed u mhux iktar tard
minn ħamest ijiem wara."
9.           Fl-Artikolu 63,
il-paragrafu 1 huwa mibdul b’li ġej:
"1.      Sal-31 ta’ Diċembru 2024,
il-Kummissjoni għandha tevalwa l-impatt ta’ din id-Direttiva fuq is-settur
ferrovjarju, u għandha tibgħat lill-Parlament Ewropew, lill-Kunsill,
lill-Kumitat Ekonomiku u Soċjali Ewropew u lill-Kumitat tar-Reġjuni
rapport dwar l-implimentazzjoni tagħha.
Sal-istess data, il-Kummissjoni għandha
tivvaluta jekk jippersistu prattiki diskriminatorju jew tipi oħta ta’
tagħwiġ tal-kompetizzjoni fir-rigward tal-amministraturi
tal-infrastruttura li huma parti minn impriża integrata vertikalment. Jekk
xieraq, il-Kummissjoni għandha tipproponi miżuri
leġiżlattivi ġodda.
Artikolu 2
1.           L-Istati Membri għandhom
jadottaw u jippubblikaw, sa mhux iktar tard minn [18-il xahar wara d-dħul
fis-seħħ], il-liġijiet, ir-regolamenti u
d-dispożizzjonijiet amministrattivi meħtieġa biex jikkonformaw
ma' din id-Direttiva. Għandhom jikkomunikaw it-test ta' dawn
id-dispożizzjonijiet lill-Kummissjoni minnufih.
Meta l-Istati Membri jadottaw dawn
id-dispożizzjonijiet, għandu jkun fihom referenza għal din
id-Direttiva jew għandhom ikunu akkumpanjati minn tali referenza
fl-okkażjoni tal-pubblikazzjoni uffiċjali tagħhom. L-Istati Membri
għandhom jiddeterminaw kif għandha ssir tali referenza.
2.           L-Istati Membri għandhom
jikkomunikaw lill-Kummissjoni t-test tad-dispożizzjonijiet ewlenin
tal-liġi nazzjonali li jadottaw fil-qasam kopert minn din id-Direttiva.
Artikolu 3
3.           Din id-Direttiva għandha
tidħol fis-seħħ fil-jum wara dak tal-pubblikazzjoni tagħha
f’Il-Ġurnal Uffiċjali tal-Unjoni Ewropea.
4.           Il-punti 5 sa 8
tal-Artikolu 1 għandhom japplikaw
mill-1 ta’ Jannar 2018 [bil-lest għall-iskeda operattiva li
għandha tibda fl-14 ta’ Diċembru 2019].
Artikolu 4
Din
id-Direttiva hija indirizzata lill-Istati Membri.
Magħmul fi Brussell,
Għall-Parlament Ewropew                           Għall-Kunsill
Il-President                                                    Il-President
[1]               White Paper: Pjan direzzjonali għal
Żona Unika Ewropea tat-Trasport – Lejn sistema tat-trasport kompetittiva u
li tuża r-riżorsi b'mod effiċjenti, COM(2011) 144.
[2]               Governanza aqwa tas-suq uniku, COM(2012) 259.
[3]               Komunikazzjoni mill-Kummissjoni: Ewropa 2020: Strateġija
għal tkabbir intelliġenti, sostenibbli u inklussiv, COM(2010) 2020.
[4]               ĠU C , , p. .
[5]               ĠU C , , p. .
[6]               ĠU L 164, 30.4.2004, p. 164.
[7]               ĠU L 315, 3.12.2007, p. 44.
[8]               ĠU L 343, 14.12.2012, p. 32.
[9]               ĠU C 369, 17.12.2011, p. 14.
[10]             ĠU L 24, 29.1.2004, p. 1.
[11]             ĠU L 276, 20.10.2010, p. 22.
[12]             ĠU L 51, 23.2.2012, p. 51.
[13]             ĠU 315, 3.12.2007, p.14.
[14]             ĠU L 207, 6.8.2010, p. 1.